ପୁରୀଃ ବିଶ୍ବ ପ୍ରସିଦ୍ଧ ଶ୍ରୀକ୍ଷେତ୍ର ପୁରୀରେ ମହାପ୍ରଭୁ ଶ୍ରୀଜଗନ୍ନାଥଙ୍କ ରଥଯାତ୍ରା ବିନା ଭକ୍ତରେ ଅନୁଷ୍ଠିତ ହୋଇଯାଇଛି। ସେବାୟତ ଓ ପୁଲିସ ପ୍ରଶାସନ ଦ୍ବାରା ରଥଟଣା କାର୍ଯ୍ୟ ସମ୍ପନ୍ନ ହୋଇଥିଲା। ଏଥର ପୁରୀ ଶ୍ରୀକ୍ଷେତ୍ର ବିଶ୍ବ ପ୍ରସିଦ୍ଧ ରଥଯାତ୍ରାର ତାଳଧ୍ବଜ, ଦେବଦଳନ ଓ ନନ୍ଦୀଘୋଷ ରଥ ଜଗନ୍ନାଥବଲ୍ଲଭ ପରିସରରେ ରହିବ ବୋଲି ନିଷ୍ପତ୍ତି ହୋଇଛି। ତେଣୁ ମହାପ୍ରଭୁଙ୍କ ୩ ରଥ ଖୋଲାଯିବା ଓ ପୁଣି ଗଢ଼ିବା ନେଇ ଏକ କମିଟି ଗଠନ କରାଯାଇଛି। ଏହି ନବ ଗଠିତ କମିଟିରେ ଇଞ୍ଜିନିୟର, ସେବାୟତ ଓ ପରିଚାଳନା କମିଟି ସଦସ୍ୟଙ୍କୁ ସାମିଲ କରାଯାଇଛି। ରଥ ଖୋଲିବା ବେଳେ ଯେଉଁ ଅଂଶ ଭାଙ୍ଗିଯିବ ତାହା ଯୋଡ଼ିବାବେଳେ ନିର୍ମାଣ ହେବ। ଶାଳ, ପିଆଶାଳ ଓ ଶାଗୁଆନ କାଠରେ ଭାଙ୍ଗିଥିବା ଅଂଶ ନିର୍ମାଣ କରାଯିବ। ୨୫ରୁ୩୦ ଦିନ ମଧ୍ୟରେ ରଥ ଖୋଲା ଓ ନିର୍ମାଣ କାର୍ଯ୍ୟ ଶେଷ ହେବ। ଏହାପରେ ମହାପ୍ରଭୁଙ୍କ ୩ ରଥ ଜଗନ୍ନାଥବଲ୍ଲଭ ପରିସରରେ ରହିବ ରହିବ ବୋଲି ଜଣାପଡ଼ିଛି।
ପ୍ରତ୍ୟେକ ବର୍ଷ ରଥଯାତ୍ରା ଶେଷହେବା ପରେ ରଥଗୁଡିକୁ ଭଙ୍ଗାଯାଇ ମହାପ୍ରସାଦ ପ୍ରସ୍ତୁତିରେ ଜାଳେଣି ଭାବେ ବ୍ୟବହାର କରାଯାଏ। ଚଳିତବର୍ଷ ରଥଗୁଡିକୁ ଭଙ୍ଗାନଯାଇ ସଂରକ୍ଷଣ କରିବାକୁ ମନ୍ଦିର ପ୍ରଶାସନ ସ୍ଥିର କରିଛି।
